Maak jou kind geldslim met dié tien wenke - Jou Gesin | Solidariteit WêreldJou Gesin | Solidariteit Wêreld
Tuis › Artikels › Maak jou kind geldslim met dié tien wenke
Die 22ste April is hierdie jaar opsy gesit vir die finansiële geletterdheid van die volgende generasie, iets wat 'n dringende saak blyk te wees. Volgens 'n 2019-opname deur die Nasionale Stigting vir Kredietvoorligting gee slegs 55% volwassenes hulself 'n A of 'n B as hulle hul kennis oor persoonlike finansies moet beoordeel.
Slegs ongeveer 30% van Suid-Afrikaners rapporteer dat hulle noodspaargeld het terwyl net 19% drie maande kan oorleef as hulle hul inkomste sou verloor, volgens 'n opname van Budget Insurance. Om geld te spaar is 'n gewoonte wat tyd kan neem om te ontwikkel en daar is hope volwassenes wat dit nog onder die knie moet kry.
Hier is 10 stappe wat jy kan doen om jou kinders – en miskien jouself – beter te bemagtig.
Bespreek begeertes vs behoeftes
Verduidelik dat behoeftes die basiese dinge soos kos, skuiling en klere insluit en begeertes al die ekstras wat hulle graag wil hê. Gebruik jou eie begroting as voorbeeld om te illustreer hoe begeertes ten opsigte van besteding vir behoeftes moet terugstaan.
Laat hulle hul eie geld verdien
Kinders se sakgeld is die volgende stap. "Kinders so jonk as vyf of ses kan die waarde van geld begin verstaan. Teen die tyd dat 'n kind na graad een gaan, kan jy met sakgeld begin," sê Kirsty Scully, gesertifiseerde finansiële beplanner by Core Wealth.
Scully sê daar is verskillende maniere om sakgeld te betaal.
Dis 'n ideale stelsel vir kinders jonger as agt. Laat hulle tuis help met eenvoudige huishoudelike take om die gesin te help, soos om die wasgoed in verskillende kleurstapels te sorteer of om skottelgoed af te droog. Persoonlike take soos om hulle eie slaapkamer netjies te hou, moet gedoen word sonder dat jy iets daarvoor hoef te betaal.
Vir kinders van ongeveer 10 jaar oud kan jy 'n stelsel instel waarvolgens hulle betaal word om ekstra werk te doen, soos om die swembad of die geute skoon te hou.
Dit is die beste vir ouer tieners. Hulle het steeds verantwoordelikhede, maar jy betaal hulle 'n hoër basiese bedrag sakgeld, wat dan gebruik moet word vir die verkryging van noodsaaklike items soos klere en toiletware of vervoer en vermaak. Dit bied hulle die geleentheid om 'n begroting te bestuur. As jy toelaes aanbied in ruil vir take, leer hulle ook die waarde van harde werk.
Spaar kan vir 'n kind nutteloos lyk as jy nie verduidelik waarom nie. Motiveer hulle deur hulle te help om 'n besparingsdoel te bepaal. As hulle weet waarvoor hulle wil spaar, help dit hulle om hul doelwitte in hanteerbare dele op te deel.
Verskaf 'n manier van spaar
Vir jonger kinders kan dit 'n spaarvarkie wees. Vir bietjie ouer kinders kan jy 'n eie tjek- of spaarrekening by 'n bank open. Op dié manier kan hulle sien hoe hulle spaargeld vermeerder en hoeveel vordering hulle maak om hulle doel bereik.
Sorg dat jou kind weet waarheen sy geld gaan
As jou kinders 'n toelaag kry, kan dit 'n leersame ervaring wees om hulle daagliks hulle aankope te laat neerskryf en aan die einde van die week bymekaar te tel. Moedig hulle aan om na te dink oor hoe hulle hul geld spandeer en hoeveel vinniger hulle hul spaardoelwit kan bereik as hulle hul bestedingspatrone sou verander.
Bied spaaraansporings aan
Een van die redes waarom mense in hul werkgewer se aftreeplan belê, is die vergelykende bydrae wat die maatskappy maak. Jy kan dieselfde beginsel gebruik om jou kinders aan te spoor.
Laat ruimte vir foute
Laat jou kinders uit hulle foute leer. Dit is natuurlik om te wil ingryp om sodoende jou kind weg te stuur van 'n potensieel duur fout, maar dit kan beter wees om die fout as 'n leergeleentheid te benut.
Tree op as hul kredietverskaffer
Een van die basiese beginsels van spaar is om nie bo jou vermoë te leef nie. As jou kind iets wil koop en te ongeduldig is om daarvoor te spaar, kan dit 'n waardevolle les oor spaargeld word as jy optree as jou kind se kredietverskaffer. Leen die geld aan hom met die voorwaarde van terugbetaling teen rente.
Die les wat jy wil leer, is dat besparing kan beteken dat jy bevrediging langer uitstel, maar dat die item wat jy wil koop uiteindelik minder kos as jy wag.
As jy wil hê jou kinders moet leer oor spaar, is dit iets wat voortdurend bespreek moet word. Jy kan 'n gereelde weeklikse vergadering beplan om oor geld te gesels of geldgeselsies deel maak van jou daaglikse rondte.
Stel 'n goeie voorbeeld
As jy wil hê dat jou kinders spaarders moet word, moet jy self spaar. Om jou noodfonds reg te kry, of bloot jou pensioenfondsbydraes te verhoog, kan help om spaar as 'n gesinsaktiwiteit aan te moedig. Julle kan ook besluit om saam vir iets soos 'n gesinsvakansie te spaar.